SL Uradni list Evropske unije C 61/5

IZVEDBENI SKLEP KOMISIJE

z dne 11. februarja 2016

o sprejetju uvoznih odločitev Unije za nekatere kemikalije v skladu z Uredbo (EU) št. 649/2012 Evropskega parlamenta in Sveta ter o spremembah Sklepov Komisije 2005/416/ES in 2009/966/ES

(2016/C 61/06)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 649/2012 Evropskega parlamenta in Sveta z dne 4. julija 2012 o izvozu in uvozu nevarnih kemikalij (1) ter zlasti drugega pododstavka člena 13(1) Uredbe,

po posvetovanju z odborom, ustanovljenim s členom 133 Uredbe (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (2),

ob upoštevanju naslednjega:

(1) Komisija se v skladu z Uredbo (EU) št. 649/2012 v imenu Unije odloči, ali bo dovolila uvoz v Unijo vsake posamezne kemikalije, za katero velja postopek soglasja po predhodnem obveščanju (PIC), ali ne.

(2) Program Združenih narodov za okolje (UNEP) in Organizacija za prehrano in kmetijstvo (FAO) sta bila imenovana za opravljanje storitev sekretariata za vodenje postopka PIC, vzpostavljenega z Rotterdamsko konvencijo o postopku soglasja po predhodnem obveščanju za določene nevarne kemikalije in pesticide v mednarodni trgovini (v nadaljnjem besedilu: Rotterdamska konvencija), ki je bila odobrena s Sklepom Sveta 2006/730/ES (3).

(3) Komisija, ki deluje kot skupni imenovani organ, mora odločitve glede uvoza kemikalij, za katere velja postopek PIC, v imenu Unije in njenih držav članic posredovati sekretariatu Rotterdamske konvencije (v nadaljnjem besedilu: sekretariat).

(4) Kemikalija metamidofos je bila z odločitvijo RC 7/4, sprejeto na sedmem zasedanju konference pogodbenic, dodana Prilogi III k Rotterdamski konvenciji kot pesticid. Zaradi tega mora vsaka pogodbenica sekretariatu predložiti uvozni odgovor za vnos metamidofosa na seznam pesticidov. Obstoječi vnos zelo nevarnih oblik pesticidnih pripravkov (topni tekoči pripravki, ki vsebujejo več kot 600 g aktivne sestavine/l), ki vsebujejo metamidofos, v Prilogi III bo črtan, vključno z uvoznimi odgovori, predloženimi za navedeni vnos. Komisija je o tem od sekretariata prejela informacije v obliki navodila za odločanje. Dajanje v promet in uporaba metamidofosa kot sestavine mešanic v fitofarmacevtskih sredstvih sta prepovedana z Uredbo (ES) št. 1107/2009 Evropskega parlamenta in Sveta (4).

(5) Treba je spremeniti predhodne odločitve glede uvoza kemikalij DDT in etilen oksida, in sicer zaradi razširitve Unije 1. julija 2013 in upoštevanja regulativnega razvoja v Uniji po sprejetju navedenih odločitev.

(6) Dostopnost na trgu in uporaba etilen oksida na podlagi Uredbe (EU) št. 528/2012 Evropskega parlamenta in Sveta (5) sta omejena na eno posebno področje v skladu z Delegirano uredbo Komisije (EU) št. 1062/2014 (6). Zato je uvoz dovoljen samo za navedeno posebno uporabo. Države članice se lahko odločijo, ali bodo navedeno uporabo, dovoljeno v skladu z Uredbo (EU) št. 528/2012, odobrile na svojem ozemlju.

(7) Proizvodnja, dajanje v promet in uporaba DDT samostojno, v pripravkih ali kot sestavni del so v Evropski uniji prepovedani na podlagi Uredbe (ES) št. 850/2004 Evropskega parlamenta in Sveta (7).

(8) Treba bi bilo sprejeti odločitev o uvozu metamidofosa ter ustrezno spremeniti sklepa Komisije 2005/416/ES (8) in 2009/966/ES (9) –

SPREJELA NASLEDNJI SKLEP:

Člen 1

Sprejme se odločitev o uvozu metamidofosa, kot je določena v obrazcu za uvozni odgovor v Prilogi I.

Člen 2

Odločitev glede uvoza etilen oksida, kot je določena v Prilogi II k Sklepu 2009/966/ES, se nadomesti z uvozno odločitvijo za etilen oksid, določeno v obrazcu za uvozni odgovor v Prilogi II k temu sklepu.

Člen 3

Uvozna odločitev za DDT, kot je določena v Prilogi I k Sklepu 2005/416/ES, se nadomesti z uvozno odločitvijo za DDT, določeno v obrazcu za uvozni odgovor v Prilogi III k temu sklepu.

V Bruslju, 11. februarja 2016 Za Komisijo Karmenu VELLA Član Komisije

(1) UL L 201, 27.7.2012, str. 60.

(2) UL L 396, 30.12.2006, str. 1.

(3) Sklep Sveta 2006/730/ES z dne 25. septembra 2006 o sklenitvi Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini v imenu Skupnosti (UL L 299, 28.10.2006, str. 23).

(4) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(5) Uredba (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (UL L 167, 27.6.2012, str. 1).

(6) Delegirana uredba Komisije (EU) št. 1062/2014 z dne 4. avgusta 2014 o delovnem programu za sistematično preverjanje vseh obstoječih aktivnih snovi, ki jih vsebujejo biocidni proizvodi, iz Uredbe (EU) št. 528/2012 Evropskega parlamenta in Sveta (UL L 294, 10.10.2014, str. 1).

(7) Uredba Evropskega parlamenta in Sveta (ES) št. 850/2004 z dne 29. aprila 2004 o obstojnih organskih onesnaževalih in spremembi Direktive 79/117/EGS (UL L 158, 30.4.2004, str. 7).

(8) Sklep Komisije 2005/416/ES z dne 19. maja 2005 o sprejetju odločitev Skupnosti za uvoz nekaterih kemikalij na podlagi Uredbe (ES) št. 304/2003 Evropskega parlamenta in Sveta in o spremembi sklepov 2000/657/ES, 2001/852/ES in 2003/508/ES (UL L 147, 10.6.2005, str. 1).

(9) Sklep Komisije 2009/966/ES z dne 30. novembra 2009 o sprejetju uvoznih odločitev Skupnosti za nekatere kemikalije na podlagi Uredbe (ES) št. 689/2008 Evropskega parlamenta in Sveta ter o spremembi sklepov Komisije 2000/657/ES, 2001/852/ES, 2003/508/ES, 2004/382/ES in 2005/416/ES (UL L 341, 22.12.2009, str. 14).

PRILOGA I Uvozna odločitev za metamidofos

PRILOGA II Spremenjena uvozna odločitev za etilen oksid